उशा ने स्टोब गी पम्प मारियै तेल बाह्र कड्डेआ ते तीली बालियै उसी अग्ग सलगाई दित्ती ऐ। पीली-पीली रोशनी सारी रसोई च फैली गेई ऐ। इस च, पता नईं, नेआ के हा जे उसी चेता उठी आया ओ भयानक बेल्ला जदूं ओदी खिड़ी-खिड़ी दी नुहार अग्गी कन्ने झुलसी गेई ही। उसी मनै दी भड़ास कड्डने आला हासा उठी आया ऐ। ए ते उयै स्टोब ऐ, रसोई बी उऐ पर ओ समां बड़ी दूर गेआ उठी, जदूं ओदा चेहरा शैल हा। समें गी फंग लम्गी गे, पर ओ रेई गेई अपने भागें उप्पर रोने लेई।